1PUWANGNGE mamaséiwi matu Israélié umma’-Na, sibawa piléi mennang paimeng mancaji appunnangen-Na. Nataroi matu mennang paimeng ri wanuwanna muto. Poléi matu tau laingngé sibawa masséddi sibawa mennang.
2Maéga bangsa tulungngi matu bangsa Israélié untu’ lisu ri wanuwa iya nabbéréyangngé PUWANGNGE lao ri mennang, sibawa kuwaro mancaji atai matu bangsa-bangsaé lao ri Israélié. Natawangngi matu Israélié sining tau iya puraé tawangngi sibawa paréntai sining tau iya puraé tenre’i.
3PUWANGNGE paleppe’i matu bangsa Israélié polé ri apeddirenna sibawa anrasa-rasanna, nenniya polé ri jamang matane iya ripassangengngéngngi.
4Rékko napogau’i PUWANGNGE iyaro, naéllé’i matu mennang arung Babél makkuwaé, "Sempé’ni arung iya mabecco’é! Dé’ naulléni patenre’na.
5Napaccappa’ni PUWANGNGE apparéntanna panguwasa-panguwasa majaé
6iya nasibawangngé cai tenre’i bangsa-bangsaé sibawa matteru-terui callai mennang.
7Angkanna amangngi sibawa daméi matu sininna linoé, sibawa tungke tauwé makkélongngi marennu.
8Aju érué sibawa aju camara Libanongngé marennui nasaba arung iya mabecco’éro sempé’ni, nalaonana, dé’gaga suroi tubbangngi mennang!
9Ramé-raméni linona tau maté duppaiwi iyaro arung Babél. Napéseddinna waliyalana sining tau iya makuwasaé riyolo ri linoé, sibawa waliyalana sining arungngé moto’ni polé ri kadéra arajanna mennang.
10Gora manenni mennang lao ri aléna, ‘Hai! Makkekkuwangngé pada-padano idi, malemma temmawatang!
11Riyolo ripakalebbiko sibawa kacapi, iyakiya makkekkuwangngé engkano ri asino-sinonna linona tau maté. Ule’é mancaji ranjammu sibawa latié mancaji parampa’mu.’
12Eh arung Babél, riyolo wéttowing éléko iya mattappaé, iyakiya makkekkuwangngé sempé’ni polé ri langié! Riyolo mucaui bangsa-bangsaé, iyakiya makkekkuwangngé riyappéyanni ri tanaé.
13Manniya’ko ménré ri langié sibawa taroi kadéra akkarungemmu ri yasé’na wéttowing iya kaminang matanré! Muwasengngi muwulléi tudang selaku arung ri tompo’na bulué seddé manorang, onronna déwata-déwataé maddeppungeng.
14Makkedako, makkedaé ménré’ko matu ri yasé’na ellungngé sibawa mancaji pada-pada Iya Pommatanré.
15Padahal risorokko lao ri bagiyang iya kaminang maliyungngé polé ri linona tau maté.
16Mennang iya engkaé kuwaro naitai matu sibawa natangngako. Makkutanai matu mennang, ‘Iyanaéga taunna iya péttauriyéngngi linoé sibawa pawéwangngi sining akkarungengngé?
17Alénaga mancuru’i kota-kotaé sibawa pinrai linoé mancaji padang kessi? Iyanagaé iya dé’é naleppessangngi sining tawangenna iyaré’ga leppessangngi mennang lisu?’
18Sininna puraé mancaji arunna bangsa-bangsaé ritampungngi sibawa marowa ri tampunna tungke-tungke,
19iyakiya iko dé’ muwappunnai kuburu; ujumu riyabbéyangngi pada-pada lokko iya risampéyangngé, ritébung sining ujuna pejuwang-pejuwang iya maté ri laleng musué, sibawa riyaggenrungeng silaong mennang ri liyang batué, pada-pada bakké iya riléjja-léjja’é.
20Purani mupabbinasa wanuwammu sibawa mpunoi bangsamu muto. Rimakkuwannanaro dé’ narikuburu’ko matu pada-pada arung-ngarung laingngé. Dé’ muwi séddi polé ri kaluwargamu iya majaéro ripassalama matu.
21Abbunowangngé masitta’i ripammulai! Matéi matu ana’-ana’ worowanému sibawa makkunraié nasaba dosana toriyolona mennang. Dé’ muwi séddi tau polé ri mennang mapparénta matu ri linoé iyaré’ga patettong kota-kota."
22Makkedai PUWANG Iya Pommakuwasaé, "Ugasai matu Babél sibawa pallennye’i. Dé’ muwi séddi tau Upassalama, mala ana’-ana’é dé’ Uleppessangngi tuwo. Iyya, PUWANG, pura mabbicara.
23Upancajiwi matu Babél rawa-rawa iya naonroiyé kacoci. Usaringngi matu Babél gangka mapaccing. Iyya, PUWANG Iya Pommakuwasaé, pura mabbicara."
24Mattanroi PUWANG Iya Pommakuwasaé: "Iya puraé Urancanaro pasti kajajiyangngi matu.
25Upaccappui matu tau Asyur-é ri Israél wanuwak-Ku, sibawa iya engkaé risining bulu-Ku uléjja-léjja’i matu. Upaleppe’i matu bangsa-Ku polé ri patenre’é sibawa polé ri tiwi iya ripassangengngéngngi mennang ri tau Asyur-é.
26Iyanaé rancanaé untu’ linoé; maddeppa-reppani limak-Ku untu’ hukkungngi bangsa-bangsaé."
27Purani napettui PUWANG Iya Pommakuwasaé untu’ pogau’i makkuwaro. Napaddeppa-reppai limanna untu’ pahukkung, nadé’ muwi séddi tau mulléi pésangkaiwi.
28Iyanaé paseng iya riyappallebbangengngé ri laleng taung namatéiyé Arung Ahas.
29Eh bangsa Filistin, tarasulu iya ripaké untu’ tetté’ko mapoloni. Iyakiya aja’ mumarennu, saba’ rékko matéi sikajué ula, ula iya lebbi majaé polé sulléiwi, sibawa tello ulaé maddepparengngi naga makképannié.
30Nakennako matu akkadéreng maseroé, sibawa sininna tau iya nasésaé riyunoi matu. Sibalé’na, tau iya kaminang kasiyasié polé ri umma’na PUWANGNGE lolongengngi matu inanré, sibawa sining tau iya dé’é pakkullénna tuwoi matu sibawa amang nasaléwangeng.
31Mpatinno, sibawa gorano méllau tulung, éh kota-kotana Filistin! Sitinaja manekko métau! Maggalimpuwa ellung awué polé ri manorang tanrangiwi apolénna pasukang balié; dé’gaga bali’bella ri yelle’na mennang.
32Pappébali aga riwéréngngi matu sining suro iya polé ri bangsa Filistingngé? Tapowadangngi matu mennang makkedaé purani napatettong PUWANGNGE Sion, sibawa umma’-Na iya manrasa-rasaé lolongengngi matu allinrungeng kuwaro.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn